《次张益州芝草十二韵》
宋代·李石

绍兴己卯武成庙，庙殿之栋三秀芝。
学官奔走暨多士，日绕百匝不暂离。
欲奏九重望恩幸，寒饿水火如切肌。
先期到堂白宰相，宰相曰可甚易为。
乐工伶伦饰金玉，拟荐清庙裁歌诗。
石时官忝博士职，岂敢立论超等夷。
曰此五行金沴木，木不曲直尝闻之。
将军鹰扬兆异气，弄兵往往忧潢池。
矧今裕民民未裕，圣虑日轸天下饥。
斯言一出自拭目，再召再逐弥岁时。
山东山西将与相，一天雨露均无私。
喜闻谋帅用乡士，乖崖以来无此奇。
目之所睹世有异，口不敢言人更知。
顷年喋血岷峨下，启此厉阶端自谁。
种芋从今我田喜，沤麻却得吾水滋。
中和薰蒸感瑞物，雪山增重阴云披。
昔人佳政喜传授，便谓子产胜子皮。
江南诸子识我语，帐下未忍骄群儿。
商山一曲似可作，出处恐笑山翁痴。
不如去学赤松子，掉舌三寸为帝师。

作者简介：李石。少负才名，既登第，任大学博士，出主石室，就学者如云。蜀学之盛，古今鲜俪。后卒成都，时作山水小笔，风调远俗。卒年七十外。